Tassi Attila a WTCR-ben folytatná 2019-ben

Bár a szerződést még nem írták alá, de idén is számol Tassi Attilával a Honda TCR-programját vivő JAS Motorsport, amely 2019-ben is a nemzetközi harctéren vetné be a fiatal magyar tehetséget.



Atika tavaly lett a JAS igazolt versenyzője, és kérdésünkre elmondta, akkor 1+1 évre szóló szerződést írtak alá. A Hondánál még nem döntöttek a 2019-es felállásról, de folynak a tárgyalások a hosszabbításról Tassi és JAS között, és amennyiben kedvezően alakulnak a dolgok, a magyar pilóta is versenyben lehet az egyik ülésért.



"Az első számú cél számomra egyértelműen a WTCR 2019-re. Egyelőre semmilyen konkrét információt nem kaptam a csapattól, ők is számolgatnak, és próbálják megtalálni a legjobb megoldást" - mondta Atika a WTC Blognak.



Idén egy gyártónak maximumom négy autója lehet a WTCR-ben, ám a Hondánál hivatalosan eddig csak Tiago Monteirót jelentették be. Esteban Guerrieri maradására igen jó esély mutatkozik, és olyan pletykákat is lehetett hallani, hogy a Honda ismét szeretne japán pilótát ültetni az egyik autójába. Ám ha mindez így alakul, egy szabad ülés akkor is marad.



Tassi Attila a JAS csapatvezetőjével, Alessandro Marianival.



Tassi teljesítményével, és különösen az idényzárón mutatott formájával jó benyomást tett a JAS-ra.



"A tavalyi év végén a JAS Motorsport tartott egy ünnepi vacsorát a központban, ahova Josh Files, valamit a két német hondás pilóta, Mike Halder és Dominik Fugel mellett engem is meghívtak a versenyzők közül. Ott beszélgettünk a tavalyi évről, és azt mondták, a legutolsó hétvégén olyan éles voltam, mint soha korábban."



"Ezt természetesen én is éreztem, és az eredmények is megmutatták, úgyhogy a téli szünetben azon dolgozom, hogy ezt a mentális állapotot sikerüljön állandósítani. Pontosan tudom, mit csináltam másképp, és idén ezt minden versenyen így szeretném."



Bár a magyar nyelvben a felnőtté válásra olyan szavaink vannak, amik pontszerű eseményként utalnak rá, ez valójában egy folyamat.



Fotó: Europress/AFP



"Tudom, hogy ezt már korábban is mondtam, de 2018 után is úgy érzem, még inkább felnőtté vált a gondolkodásom. Ebben nagyon sokat segített, hogy idén először nem magyar csapatnál versenyeztem. Már korábban is megfogalmazódott bennem: ha az autóversenyzésből szeretnék megélni, akkor nem mehetek végig magyar csapatokkal. Örülök, hogy tavaly ezt is átélhettem."



"Nagyon hálás lehetek a szüleimnek, hogy korábban kiküldtek Londonban nyelvet tanulni, úgyhogy angolul már 2018 elején is egész jól tudtam kommunikálni, az év során pedig a szaknyelvet is jól megtanultam. Ha hallottam egy új szakszót, azt mindig igyekeztem alaposan megjegyezni, mert nagyon fontos a pontos kommunikáció."



Tassi Atika mérnökével, Andrea Fusóval.



A személyes fejlődés mellett Atika fontos kapcsolatokat is épített 2018-ban, nagyon jó viszonyt alakított például ki olasz versenymérnökével.



"Egy nagyon fiatalos mérnökkel dolgoztam idén együtt, Andrea Fusónak hívják, és korábban Tiago Monteiro csapatába tartozott a WTCC-ben. Ha jól tudom, ez volt az első év, amikor versenymérnökként kapott megbízást, és nagyon jól megértettük egymást. Elsősorban angolul beszéltünk, de igyekeztem megtanulni minél több olasz kifejezést, ami ártani biztos nem árt. Remélem, ha tovább lépek, akkor is ő marad a mérnököm."



A döntés megszületéséig is próbálja hasznosan tölteni az időt.



"Tesztről egyelőre még nem kaptam hírt, úgyhogy marad itthon a szimulátorozás. Illetve hamarosan véget ér a „csalós” időszak, és a táplálkozásra is újra szigorúan kell figyelnem. Eddig sem hagytam el magam nagyon, illetve folyamatosan jártam edzésre Matics Zsolthoz" - zárta Tassi.

